KINNITATUD
Kaitseväe juhataja 27.03.2024
käskkirjaga nr 548

KAITSEVÄE PEASTAABI ÜLEMA ADMINISTRATSIOONI PÕHIMÄÄRUS

I.	Üldsätted

1.	Kaitseväe peastaabi ülema administratsioon (edaspidi administratsioon) on Kaitseväe peastaabi (edaspidi peastaap) allüksus.

2.	Administratsiooni allüksused on:
1)	rahvusvahelise koostöö jaoskond;
2)	julgeolekuteenistus; 
3)	teabehaldusmeeskond.

3.	Administratsiooni juhataja on aruandekohustuslik peastaabi ülema ees.

II.	Administratsiooni juhtimine
 
4.	Administratsiooni juhib administratsiooni juhataja.

5.	Administratsiooni juhataja allub vahetult peastaabi ülemale.

6.	Administratsiooni juhataja äraolekul täidab tema ülesandeid punktis 2 toodud järjekorras üks administratsiooni allüksuse ülematest.

7.	Administratsiooni allüksuse ülem allub vahetult administratsiooni juhatajale.

8.	Administratsiooni allüksuse ülema äraolekul täidab tema ülesandeid üks allüksuse ülema poolt nimetatud teenistujatest.

9.	Isikkoosseisu teenistuskohustused, pädevus, õigused ja alluvus määratakse kindlaks käesolevas põhimääruses ning nende ameti- või tööjuhendis, mille kinnitab peastaabi ülem.

III.	Administratsiooni ülesanded

10.	Administratsiooni ülesanne on peastaabi ülema käskude ja korralduste täitmise kontrollimine, rahvusvahelise sõjalise koostöö, relvastuskontrolli tegevuste ning Kaitseväe teabehalduse ja kvaliteedijuhtimise korraldamine.

11.	Rahvusvahelise koostöö jaoskonna ülesanded on:
1)	Kaitseväe rahvusvahelise sõjalise koostöö korraldamine ja selleks eraldatud ressursside kasutamise kontrollimine;
2)	Kaitseväe juhtkonna visiitide ettevalmistamine ja osalemine;
3)	relvastuskontrollialase tegevuse korraldamine Kaitseväes;
4)	Balti Kaitsekolledži Kaitseväepoolse tegevuse koordineerimine ja ostujuhtimise korraldamine.

12.	Teabehaldusmeeskonna ülesanded on:
1)	Kaitseväe teabehalduse korraldamine;
2)	Kaitseväe peastaabi kvaliteedijuhtimise korraldamine;
3)	Kaitseväe juhtkonna nõustamine teabehalduse alastes küsimustes;
4)	teabehaldusega seotud tegevuste koordineerimine teiste riigiasutustega.

13.	Julgeolekuteenistuse ülesanded on:
1)	riigisaladuse kaitse korraldamine Kaitseväe peastaabis;
2)	Kaitseväe peastaabi julgeolekuga seotud tegevuste korraldamine ja kontroll.

14.	Administratsioon muude ülesannete täitmisel:
1)	korraldab Kaitseväe juhataja, Kaitseväe juhataja asetäitja, peastaabi ülema, Kaitseväe peastaabi aastaplaanis ning staabikoosolekute protokollides sätestatud käskude ja korralduste edastamist ja täitmise kontrolli (käsuhaldus) peastaabis, koordineerib Kaitseväe peastaabi käsutada oleva eelarve kasutamist ning muude valdkondade vaheliste küsimuste, mis ei ole leidnud lahendust osakondade tasemel, lahendamist; 
2)	korraldab Kaitseväe lühiajaliste siselähetuste ostujuhtimist;
3)	töötab välja kvaliteedijuhtimise alaseid dokumente ja eeskirju Kaitseväe protsesside tulemuslikkuse parandamiseks ja jätkusuutlikkuse tagamiseks;
4)	töötab välja oma tegevusvaldkonda kuuluvate õigusaktide eelnõud või osaleb nende väljatöötamisel;
5)	korraldab oma tegevusvaldkonda kuuluvate lepingute väljatöötamist ja sõlmimist ning jälgib lepingutega võetud kohustuste täitmist;
6)	esitab arvamusi ja teeb ettepanekuid teiste ametkondade poolt ettevalmistatud Kaitseväe tegevust puudutavate administratsiooni tegevusvaldkonda käsitlevate või sellega seotud õigusaktide eelnõude koostamisel;
7)	osutab teiste ametkondade tegevusse puutuvate küsimuste lahendamisel teistele struktuuriüksustele abi ja teeb nendega tegevusvaldkonna piires koostööd;
8)	vaatab läbi administratsioonile suunatud märgukirjad ja muud dokumendid ning valmistab ette vastused või dokumentide projektid;
9)	omab õigust pöörduda teenistuse korraldamisega seotud küsimustes vahetult teiste Kaitseväe ülemate poole.

IV.	Administratsiooni juhataja

15.	Administratsiooni juhataja teenistuskohustused ja õigused sätestab Kaitseväe peastaabi põhimäärus ja ametijuhend.

V.	 Administratsiooni allüksuse ülem

16.	Administratsiooni allüksuse ülem: 
1)	juhib allüksuse tööd ja tagab allüksusele pandud ülesannete täitmise; 
2)	täidab talle antud teenistusalaseid korraldusi; 
3)	annab allüksuse isikkoosseisule korraldusi teenistuskohustuste täitmiseks; 
4)	annab seadusega ettenähtud korras allüksuse isikkoosseisule ühekordseid teenistusalaseid korraldusi, mille täitmine ei tulene nende teenistuskohustustest; 
5)	saab administratsiooni juhatajalt ja teistelt allüksustelt oma ülesannete täitmiseks vajalikku informatsiooni; 
6)	esindab allüksust oma ülesannete täitmisel ning annab oma pädevuse piires arvamusi ja kooskõlastusi; 
7)	teeb administratsiooni juhatajale ettepanekuid allüksuse ülesehituse, koosseisu, vahendite eraldamise, teenistustingimuste tagamise, töökorralduse muutmise ning allüksuse isikkoosseisule palkade, lisatasude ja ergutuste määramise, distsiplinaarkaristuste kohaldamise kohta;
8)	teeb administratsiooni juhatajale ettepanekuid koolituste taotlemiseks allüksusele pandud ülesannete paremaks täitmiseks; 
9)	korraldab allüksuse kasutuses oleva riigivara ja rahaliste vahendite sihipärast, otstarbekat ja heaperemehelikku kasutamist; 
10)	korraldab oma pädevuse piires riigisaladuse ja salastatud välisteabe seaduse ja selle alusel antud õigusaktidest tulenevate nõuete täitmist allüksuses; 
11)	tagab allüksusele pandud ülesannete täpse ja õigeaegse täitmise ning talle teenistuse tõttu teatavaks saanud salastatud teabe või asutusesiseseks kasutamiseks tunnistatud teabe, samuti teiste isikute perekonna- ja eraelu puudutava teabe hoidmise vastavalt Kaitseväe asjaajamiskorras ja teistes vastava juurdepääsupiiranguga teabe kasutamist reguleerivates õigusaktides toodule. 

VI.	Administratsiooni dokumendiplank

17.	Administratsiooni juhataja ja tema kooskõlastusel administratsiooni teenistujatel on oma tegevusvaldkonda kuuluvate ülesannete täitmisel õigus kasutada Kaitseväe dokumendiplanki.